Onderrigleermodelle • Akademia
Akademia se onderrigleermodelle
Akademia bied vele oplossings vir die duisende Afrikaanssprekendes wat in 'n vriendelike, verstaanbare en gehalte omgewing onderrig in hulle moedertaal wil ontvang.
Studente het 'n keuse tussen nauurse studies oor 'n netwerk van studiesentrums of via e-leer en voltydse studies by die Centurion-kampus.
Akademia het twee onderrigleermodelle.
Wat onderskei die modelle van mekaar?
Aangebied in Centurion.
Ideaal vir skoolverlaters wat voltyds wil studeer.
Studente draf bedags klas.
Dosente gee klas op tradisionele manier.
Aangebied oor 'n landwye netwerk van studiesentrums of via e-leer.
Ideaal vir werkendes wat nauurs wil studeer.
Studente woon klas by op weeksaande en Saterdae.
Gevorderde tegnologie verbind dosente en studente in virtuele leerruimte.
HOE STUDEER EK IN DIE VOLTYDSE KONTAKMODEL?
Op Akademia se kontakmodel studeer studente voltyds op die tradisionele wyse. Studente woon bedags verpligte kontaksessies by die Centurion-kampus by. Soos met die nauurse onderrigmodel, verkry studente toegang tot Akademia se digitale leerruimte, die Spens, waar leermateriaal en -ondersteuning gebied word. Kontaksessies is interaktief en studente kan direk vrae aan die dosent rig of met medestudente skakel in die klas. Die kampusmodel word ingerig met onder andere 'n kafeteria, kliëntedienssentrum, 'n biblioteek, asook verskeie studente-ondersteuningsinisiatiewe. Studente in hierdie model sal opgeneem word in 'n aktiewe studentelewe.
HOE STUDEER EK IN DIE NAUURSE ONDERRIGMODEL?
Akademia se nauurse onderrigmodel kombineer afstandsleer met 'n klaservaring. Hierdie studente studeer in 'n tegnologiese gevorderde model wat nuwe betekenis aan afstandsonderrig bied. Studente woon verpligte, interaktiewe kontaksessies by in een van 'n landswye netwerk van studiesentrums. Hierdie sentrums is opgerig op plekke waartoe die Afrikaanse gemeenskap maklike toegang kan verkry. Hierdie model is baie aantreklik vir mense wat nie voltyds kan of wil studeer nie en graag wil werk terwyl hulle studeer. Elke studiesentrum is met moderne videokonferensietegnologie toegerus en gratis breëband-internettoegang is by alle sentrums beskikbaar. Die interaktiewe aard van die kontaksessies bied aan studente 'n uitstekende afstandsleerervaring, aangesien dit voel asof jy werklik deel van die sessie is en nie net 'n toeskouer is nie. In die tye tussen kontaksessies word studente se leerproses gerig deur 'n vooraanstaande leerbestuurstelsel genaamd Die Spens.
Tydens kontaksessies kan studente die dosent se klasnotas of berekeninge op 'n groot skerm sien, en die dosent self word op 'n tweede skerm lewensgroot vertoon. Studente kan aan die klasgesprek deelneem deur eenvoudig 'n hand op te steek en 'n vraag te vra. Sagteware bring outomaties so 'n student na die voorgrond van die videovoer in ander sessies, byna asof die vraag in dieselfde lokaal gevra is. Op 'n soortgelyke wyse kan die dosent vrae aan enige student in enige van die studiesentrums rig, en word die bespreking regstreeks oor studiesentrums heen gedeel en ervaar.
Na afloop van klaskontaksessies word die opnames daarvan geredigeer en binne enkele dae op Die Spens vir studente beskikbaar gemaak. Hier kan studente video-opnames van die kontaksessie aflaai, argiefmateriaal bestudeer, of selfs net die klankbaan op hulle selfone laai om later weer as 'n klankuitsending te luister.
*Studente word outomaties ingedeel om verpligte kontaksessies by 'n studiesentrum by te woon. 'n Spesiale aansoek kan voltooi word om vir e-leer oorweeg te word.
Studente woon deurlopend kontaksessies by 'n geregistreerde Akademia-studiesentrum by.
Studente word outomaties ingedeel om verpligte kontaksessies by 'n studiesentrum by te woon. 'n Spesiale aansoek kan voltooi word om vir e-leer oorweeg te word.
Studente woon aanlyn klas by.
Assesseringsentrums in studente se areas word na afloop van die registrasieproses bevestig. Studente hoef dus nie na die naaste studiesentrum te reis om toetse of eksamens af te lê nie.
Die bepalings ten opsigte van aflê van assesserings sal met die student bevestig word na afloop van registrasie.
Studente voltooi 'n aansoekproses om vir e-leer te kwalifiseer.
Kontaksessies word opgeneem
en beskikbaar gestel
op Akademia se digitale leerruimte, die Spens. Ingeskrewe studente vir 'n bepaalde program kry toegang tot video-opnames
om sodoende dubbele ondersteuning aan studente te bied.
Oorwegings om vir die e-leer te kwalifiseer, sluit die volgende in:
Studente wat meer as 80 kilometer van 'n Akademia-studiesentrum woonagtig is. Dit sluit buitelandse studente in.
Studente wat weens mediese redes vir 'n bepaalde of permanente tydperk nie kontaksessies kan bywoon nie.
Studente wat se werksomstandighede dit nie toelaat om in 'n bepaalde akademiese jaar nauurse klasse by 'n studiesentrum by te woon nie.
DOEN VANDAG AANSOEK
Hoe doen ek aansoek om per e-leer te studeer?
Tydens die aanlyn aansoekproses kry voornemende studente die opsie om te kies volgens watter model hulle wil klasdraf. E-leer is slegs beskikbaar vir studente wat aan die nodige kriteria voldoen.
Hoe vind ek uit of ek goedgekeur is vir die e-leer?
Die keuringskomitee evalueer alle aansoeke. 'n Registrasiebrief met die bevestiging van die student se modelkeuse word na keuring aan alle voornemende studente gestuur.